b'\n_START_ARTICLE_\n\xc3\x85pen post\n_START_SECTION_\n\xc2\xabDen nye humoren\xc2\xbb\n_START_PARAGRAPH_\nMediedebattene om programmet ga opphav til begrepet \xc2\xabden nye humoren\xc2\xbb, som ogs\xc3\xa5 omfattet andre yngre komikere som Espen Thoresen og Kristopher Schau. \xc2\xabDen nye humoren\xc2\xbb ble kritisert av enkelte eldre humorister, deriblant Lars Mj\xc3\xb8en, Rolv Wesenlund og Arthur Arntzen, for \xc3\xa5 v\xc3\xa6re kynisk, respektl\xc3\xb8s og \xc3\xa5 sparke nedover. Blant eksemplene var vitser om konkrete, offentlige personer som Tor Erling Staff og Terje S\xc3\xb8viknes \xe2\x80\x93 samt den narkomane rollefiguren Jarle i Egil Birkelands skikkelse. Serien ble ogs\xc3\xa5 gjentatte ganger kritisert for \xc3\xa5 gj\xc3\xb8re narr av forskjellige dialekter.\n_START_SECTION_\n\xc2\xabFinn Kalvik-nyhetene\xc2\xbb\n_START_PARAGRAPH_\n\xc2\xabFinn Kalvik-nyhetene\xc2\xbb var et fast innslag i f\xc3\xb8rste sesong med rollefiguren Johan Dalgren som var sykelig opptatt av artisten Finn Kalvik. Innslaget var ment som er parodi p\xc3\xa5 ekstreme fans. Kalvik kalte sketsjene \xc2\xabutdriting\xc2\xbb, men sa senere at han f\xc3\xb8lte seg be\xc3\xa6ret og deltok selv i sesongens siste episode. I 2000 fortalte han VG at han i \xc3\xa5rene etter hadde opplevd programmet som en belastning, spesielt det han opplevde som negativ oppmerksomhet fra yngre mennesker. B\xc3\xa5rd Tufte Johansen beklaget da innslagene. Innslagene er utelatt fra senere repriser, DVD-utgivelser og nettstr\xc3\xb8mming av programmet.\n_START_SECTION_\nKenneth Sivertsen\n_START_PARAGRAPH_\nI mars 1998 var artisten Kenneth Sivertsen gjest i programmet, men i l\xc3\xb8pet av intervjuet ble han provosert og knuste flere glass f\xc3\xb8r han t\xc3\xb8mte kaffe p\xc3\xa5 B\xc3\xa5rd Tufte Johansen og slo ham i ansiktet. Innslaget ble ikke sendt p\xc3\xa5 tv.\n_START_SECTION_\n\xc2\xabGodt for deg og godt for meg\xc2\xbb\n_START_PARAGRAPH_\nI mars 1999 parodierte Eia NRKs seksualopplysningsprogram Godt for deg og godt for meg fra 1996, som han mente ikke var fordomsfritt nok. Innslaget endte med en naken Eia som med spredte bein (riktignok med sladd) diskuterte omr\xc3\xa5det mellom scrotum og anus, som han kalte \xc2\xabskrukken\xc2\xbb. Ordet er senere tatt i bruk i dagligtalen. Innslaget skapte sterke reaksjoner og bred debatt om hva lisenspengene brukes til. Innslaget ble ogs\xc3\xa5 tatt opp i Kringkastingsr\xc3\xa5det i ettertid, men fikk ingen konsekvenser for programmet.\n_START_SECTION_\nKyllingmannen\n_START_PARAGRAPH_\n15. januar 2002 kledde B\xc3\xa5rd Tufte Johansen seg i kyllingkostyme og l\xc3\xb8p fram og tilbake bak TV 2-reporter Elin S\xc3\xb8rsdahls rygg og lagde h\xc3\xb8ylydte kaklelyder under en direktesending fra Rikshospitalet, hvor Thorbj\xc3\xb8rn Jagland l\xc3\xa5 inne etter et illebefinnende. If\xc3\xb8lge B\xc3\xa5rd Tufte Johansen selv var kritikk av medienes dobbeltmoral i behandlingen av Jagland utgangspunktet for stuntet._NEWLINE_Stuntet f\xc3\xb8rte til debatt om nyhetsdekningen i norske medier. Kringkastingssjef John G. Bernander beklaget episoden, og innslaget som var tenkt vist p\xc3\xa5 \xc3\x85pen post 19. januar, ble ikke sendt.'